A Tanács 2006/97/EK rendelete
(1997. október 9.)
a Marokkóból származó olívaolaj behozatalára vonatkozó különleges rendelkezések alkalmazására irányuló egyes szabályok megállapításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 113. cikkére,
tekintettel a Bizottság javaslatára,
mivel az Európai Gazdasági Közösség és a Marokkói Királyság közötti együttműködési megállapodás [1] - a továbbiakban "Együttműködési Megállapodás" - 17. és 18. cikke, valamint B melléklete különleges rendelkezéseket ír elő a teljes egészében Marokkóban létrejött és közvetlenül onnan a Közösségbe szállított, az 1509 és 1510 KN-kód alá tartozó olívaolajok behozatalára;
mivel az 15091010, 15091090 és 15100010 KN-kód alá tartozó olívaolajokra a különleges rendelkezések alapján az alkalmazandó lefölözésből az Együttműködési Megállapodás 17. cikk (1) bekezdés a) pontjában megállapított csökkentésnek megfelelően, 100 kilogrammonként 0,7245 ECU átalány levonását írják elő; mivel, amennyiben Marokkó exportdíjat vet ki, ezek a rendelkezések az említett lefölözésnek a különdíj összege szerinti, az Együttműködési Megállapodás 17. cikke (1) bekezdésének b) pontjában előírt csökkentésnek megfelelő, de a 100 kilogrammonkénti 14,60 ECU-t meg nem haladó további csökkentését, valamint az Együttműködési Megállapodás B mellékletében előírt kiegészítő összegnek megfelelő 100 kilogrammonkénti 14,60 ECU csökkentést írnak elő;
mivel a Közösség és a Marokkói Királyság levélváltás formájában megállapodást [2] kötött a vámok átalányösszegű csökkentése alapján a különleges rendelkezések 1994. január 1-jét követően és az Együttműködési Megállapodás érvényességének időtartamára történő meghosszabbításáról;
mivel a többoldalú kereskedelmi tárgyalások uruguayi fordulóján megkötött Mezőgazdasági Megállapodás [3] előírja, hogy a mezőgazdasági termékek behozatalára vonatkozó változó összegű lefölözéseket 1995. július 1-jétől rögzített vámokkal kell felváltani;
mivel a rendelkezések továbbvitele új végrehajtási szabályok elfogadását, és a Marokkóból származó olívaolaj behozataláról szóló, 1976. június 24-i 1521/76/EGK tanácsi rendelet [4] hatályon kívül helyezését követeli meg;
mivel az Együttműködési Megállapodás értelmében a külön exportdíjnak a közösségbe való behozatalkor meg kell jelennie az olívaolaj árában; mivel a szóban forgó rendelkezések megfelelő alkalmazásának biztosítása érdekében el kell fogadni a szükséges intézkedéseket annak biztosítására, hogy a díjat legkésőbb az olaj behozatalakor megfizessék;
mivel ha az Együttműködési Megállapodásban előírt különleges rendelkezések jelenlegi feltételeit - különösen az összegek tekintetében - módosítják, vagy ha új megállapodást kötnek, szükség lehet ennek a rendeletnek oly módon történő kiigazítására, hogy tartalmazza ezeket a változtatásokat; mivel rendelkezést kell hozni arról, hogy ezeket a kiigazításokat a Bizottság az olaj- és zsírpiac közös szervezetének létrehozásáról szóló, 1966. szeptember 22-i 136/66/EK tanácsi rendelet [5] 38. cikkében megállapított eljárásnak megfelelően fogadja el;
mivel a 2146/95/EK rendelettel [6] a Bizottság átmeneti intézkedésként 1997. június 30-ig egy autonóm rendszert vezetett be; mivel ezért ezt a rendeletet 1997. július 1-jétől kell alkalmazni,
ELFOGADTA EZT A RENDELETET:
1. cikk
Ez a rendelet a Marokkóból származó olívaolaj behozatalára vonatkozó különleges rendelkezések alkalmazására állapít meg egyes szabályokat.
2. cikk
(1) Az 15091010, 15091090 és 15100010 KN-kód alá tartozó, teljes egészében Marokkóban létrejött és közvetlenül ebből az országból a Közösség területére szállított, finomítási eljárásnak alá nem vetett olívaolajra alkalmazandó vám mértékét 100 kilogrammonként 0,7245 ECU-vel csökkentik.
(2) Ha Marokkó külön exportdíjat állapít meg a teljes egészében Marokkóban létrejött és közvetlenül ebből az országból a Közösség területére szállított fenti olívaolaj-fajtákra, a vám mértékét a külön exportdíjnak megfelelő, de 100 kilogrammonként a 14,60 ECU-t meg nem haladó összeggel, valamint 100 kilogrammonként további 14,60 ECU-vel csökkentik.
(3) A (2) bekezdésben megállapított vámcsökkentés minden olyan olívaolaj-behozatalra alkalmazandó, ahol az importőr az olaj behozatalakor igazolja, hogy a külön exportdíj a behozatali árban megjelenik.
3. cikk
(1) Az 15099000 KN-kód alá tartozó, teljes egészében Marokkóban létrejött és közvetlenül ebből az országból a Közösség területére szállított, finomítási eljárásnak alávetett olívaolajra alkalmazandó vám mértékét 100 kilogrammonként 4,661 ECU-vel csökkentik.
(2) Az 15100090 KN-kód alá tartozó, teljes egészében Marokkóban létrejött és közvetlenül ebből az országból a Közösség területére szállított, finomítási eljárásnak alávetett olívaolajra alkalmazandó vám mértékét 100 kilogrammonként 8,754 ECU-vel csökkentik.
4. cikk
A Bizottság e rendelet alkalmazásának részletes szabályait a 136/66/EGK rendelet 38. cikkében megállapított eljárásnak megfelelően fogadja el.
5. cikk
Ha az Együttműködési Megállapodásban megállapított különleges rendelkezések jelenlegi feltételeit - különösen az összegek tekintetében - módosítják, vagy ha új megállapodást kötnek, a Bizottság a 136/66/EGK rendelet 38. cikkében megállapított eljárásnak megfelelően elfogadja az abból következő, ehhez a rendelethez szükséges kiigazításokat.
6. cikk
Az 1521/76/EGK rendelet hatályát veszti.
7. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ezt a rendeletet 1997. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1997. október 9-én.